A Tanács közös álláspontja

(2000. január 24.)

a Jugoszláv Szövetségi Köztársasággal (JSZK) szemben hozott további megszorító intézkedésekről szóló 1999/318/KKBP közös álláspont módosításáról és kiegészítéséről

(2000/56/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) az 1999/318/KKBP közös álláspontot [1] – az elfogadása óta bekövetkezett fejlemények következtében – módosítani és kiegészíteni kell;

(2) azonos követelményeket kell alkalmazni az 1998/240/KKBP [2] és az 1998/725/KKBP közös álláspont [3] által előírt, vízumtilalomra vonatkozó intézkedések tekintetében,

(2) mivel a Tanács támogatását fejezte ki a kormányzati rendszer ellen irányuló szankciók fenntartása és fokozása iránt, Szerbia népének büntetése nélkül;

ELFOGADTA A KÖVETKEZŐ KÖZÖS ÁLLÁSPONTOT:

1. cikk

Az 1999/318/KKBP közös álláspont a következőképpen módosul:

1. A (2) preambulumbekezdés helyébe a következő szöveg lép:

"(2) mivel a Tanács támogatását fejezte ki a kormányzati rendszer ellen irányuló szankciók fenntartása és fokozása iránt, Szerbia népének büntetése nélkül;"

2. Az 1. cikk helyébe a következő szöveg lép:

"1. cikk

(1) Nem adható vízum Milosevic elnöknek, családjának, a JSZK és Szerbia kormányai miniszterei és magas rangú tisztviselőinek, illetve olyan személyek számára, akik tevékenységükkel támogatják Milosevic elnököt.

(2) Az (1) bekezdés értelmében a Tanács végrehajtási határozatában megjelöli azon személyeket, akikről – az alábbi követelmények bármelyike vagy mindegyike alapján – jelenteni kell, hogy a tagországokba nem bebocsáthatók:

- a Jugoszláviában elkövetett háborús bűncselekményeket vizsgáló Nemzetközi Törvényszék alapokmányának 1–5. cikkében meghatározott bűncselekményekkel vádolt személyek;

- a következő személyek: Milosevic elnök, családja, a JSZK és Szerbia kormányainak miniszterei és magas rangú tisztviselői;

- olyan személyek, akik tevékenységükkel politikailag, illetve pénzügyileg támogatják Milosevic elnököt (beleértve a kiadókat, a főszerkesztőket és az SPS párt tagjait);

- a katonai és a rendőri erők vezetői, valamint a hírszerző és elhárító szolgálatok vezetői;

- a megtorló akciókban részt vett személyek.

(3) Azokat a személyeket, akikre a (2) bekezdésben felsorolt követelmények már nem vonatkoznak, törölni kell azon személyek névjegyzékből, akiket bebocsátás megakadályozása céljából jelentettek.

(4) A Tanács által meghozott végrehajtó határozatokat szükség szerint, de legalább kéthavonta naprakész állapotba kell hozni.

(5) Az elnökségnek biztosítania kell, hogy az (1)–(4) bekezdések végrehajtására megfelelő eljárásokat állapítsanak meg.

(6) A fenti (2)–(5) bekezdéseket az 1998/240/KKBP közös álláspont 4. cikkében és az 1998/725/KKBP közös álláspont 1. cikkében meghatározott, vízumtilalomra vonatkozó intézkedések tekintetében is alkalmazni kell.

(7) Kivételes esetekben – a kivételes elbánást nyújtó tagállam részéről a többi tagállamhoz intézett előzetes tájékoztatás mellett – mentesség engedélyezhető, amennyiben ez előmozdítja az Unió létfontosságú céljait, és politikai megoldáshoz vezet."

2. cikk

Ez a közös álláspont kihirdetésének napján lép hatályba.

3. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 2000. január 24-én.

a Tanács részéről

az elnök

J. Gama

[1] HL L 123., 1999.5.13., 1. o.

[2] HL L 95., 1998.3.27., 1. o.

[3] HL L 345., 1998.12.19., 1. o.

--------------------------------------------------